Blakstad og Munthe-Kaas

Blakstad og Munthe-Kaas, eller Blakstad og Munthe-Kaas Arkitekter, var et arkitektfirma startet av arkitektene Gudolf Blakstad og Herman Munthe-Kaas i 1922. Selskapet opphørte noen år etter Gudolf Blakstads død, i 1989.

Arkitektur 
Selskapet står bak flere betydningsfulle byggverk. I Oslo har de tegnet Odd Fellow-gården, Oslo handelsgymnasium, Kunstnernes Hus, Observatorie terrasse, Klingenberg kino, Alfaset kapell, samt en rekke boliger. De står også bak Bodø domkirke, Haneborg skole og Haugesund rådhus. Videre tegnet de bybrua i Drammen og Songvår fyr i Vest-Agder på 50-tallet.

Arkitektfirmaet har to ganger fått Houens fonds diplom‚ for verkene Kunstnernes hus (1931) og Haugesund rådhus (1934). Arkitektene Gudolf Blakstad og Herman Munthe-Kaas ble i 1965 utnevnt til St. Olavs Orden - Ridder av 1. klasse. Utmerkelsen ble tildelt for fortjeneste for norsk byggekunst.

Industridesign 
Blakstad og Munthe-Kaas virket også som industridesignere/formgivere. Sammen ble de engasjert av ovnsprodusenten Jøtul Fabriker A/S til å utforme en ny jernovn. Resultatet ble Model 602, som ble lansert i 1940 og skulle bli en av Jøtuls designklassikere og mest populære ovner på 1900-tallet. Billedhuggeren Ørnulf Bast utformet dekoren på ovnsmodell 602. I 1999 fikk formgiverne Klassikerprisen for God Design for modell 602.

De to arkitektene tegnet flere ovner for Jøtul etter den første modellen i 1940. En emaljert kombinasjonsovn i støpejern fikk betegnelsen Modell 710. Den ble satt i produksjon i 1958, og ble en av Jøtuls mestselgende produkter på denne tiden. Modell 820 fantes i tre varianter; for fyring med ved, parafin eller koks.

Etter 2. verdenskrig 
I likhet med mange andre arkitekter, fikk Blakstad og Munthe-Kaas etter andre verdenskrig skriftlig reprimande fra Norske arkitekters landsforbund.

Referanser

Kilder 
 Gravferdsetaten om Alfaset kapell
 Museumsnett.no: Liste over arkitekter representert i Norsk arkitekturmuseums tegningssamling.
 Indre Akershus Blad, 23.12.1947: Artikkel om nye Haneborg skole.

Norske arkitektfirmaer
Etableringer i 1922
Opphør i 1989
Gudolf Blakstad
Herman Munthe-Kaas
Arkitektur i 1922
1922 i Norge
Oslo handelsgymnasium